Broj: 711-I-699-P-342-17/19-11-11

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Željka Rijetkovića, zamjenika gradonačelnika Grada Garešnice,** na 41. sjednici, održanoj 8. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Željka Rijetkovića, zamjenika gradonačelnika Grada Garešnice, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana uprave trgovačkog društva MINI-PAK d.o.o.**
2. **Pokreće se postupak za odlučivanje o sukobu interesa protiv dužnosnika Željka Rijetkovića, zamjenika gradonačelnika Grada Garešnice, zbog moguće povrede članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva MINI-PAK d.o.o., u kojem dužnosnik ima više od 0,5% udjela u vlasništvu.**
3. **Postupak za odlučivanje o sukobu interesa protiv dužnosnika Željka Rijetkovića, zamjenika gradonačelnika Grada Garešnice, u odnosu na okolnosti članstva u sportskim udrugama NK „Garić“, Savez Bjelovarsko-bilogorske županije i Sportska zajednica Grada Garešnice, neće se pokrenuti, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a.**
4. **Poziva se dužnosnik Željko Rijetković da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Željka Rijetkovića je dana 14. rujna 2017.g. podnesena anonimna prijava mogućeg sukoba interesa, zaprimljena pod brojem 711-U-5810-P-342/17-01-2.

U prijavi se u bitnom navodi kako je dužnosnik član više sportskih udruga, NK Garić, Saveza Bjelovarsko-bilogorske županije i Sportske zajednica Grada Garešnice, koje se financiraju iz Grada Garešnice, te da je vlasnik trgovačkog društva MINI-PAK d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako dužnosnik Željko Rijetković obnaša dužnost zamjenika gradonačelnika Grada Garešnice od 26. svibnja 2017.g. Stoga je i Željko Rijetković, povodom obnašanja dužnost zamjenika gradonačelnika Grada Garešnice, obvezan postupati sukladno odredbama ZSSI-a.

Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Uvidom u Sudski registar Trgovačkog suda u Bjelovaru utvrđeno je da je pod MBS: 010057276 upisano trgovačko društvo MINI-PAK d.o.o., OIB: 61003978545. Kao jedini osnivač/član društva te kao osoba ovlaštena za zastupanje društva upisan je Željko Rijetković, član uprave. Usporedbom OIB osoba utvrđeno je kako se radi o predmetnom dužnosniku.

Uvidom u internetsku stranicu Športske zajednice Bjelovarsko-bilogorske županije utvrđeno je da je pod podacima o Zajednici športskih udruga grada Garešnice navedeno kako je predsjednik Zajednice športskih udruga grada Garešnice Željko Rijetković, dok je tajnik Milan Klišan.

Uvidom u Registar udruga utvrđeno je da je pod registarskim brojem: 07000402 upisan Nogometni savez Bjelovarsko-bilogorske županije. Udruga je osnovana s ciljem poticanja i unapređenja nogometnog sporta. Kao osoba ovlaštena na zastupanje upisan je Tomislav Barić, tajnik. Pod registarskim brojem 07000471 upisan je Nogometni klub „Garić“, udruga osnovana s ciljem okupljanja mladih igrača, unaprjeđenja škole nogometa u svrhu razvoja nogometa kao športa u Gradu Garešnici. Kao osobe ovlaštene za zastupanje upisani su Miroslav Gerstner, predsjednik, i Marijan Kanižaj, dopredsjednik.

Na traženje Povjerenstva, NK „Garić“ dostavio je očitovanje od 19. veljače 2018.g. u kojem se navodi kako Željko Rijetković obnaša dužnost člana Izvršnog odbora više od 15 godina te da mu za to nije isplaćivana nikakva naknada. Očitovanje je zaprimljeno pod brojem 711-U-646-P-342-17/18-05-2.

Na traženje Povjerenstva, Sportska zajednica Grada Garešnice dostavila je očitovanje od 1. ožujka 2018.g. u kojem se navodi kako Željko Rijetković u navedenoj udruzi od 2005.g. obnaša funkciju predsjednika te da za to ne prima naknadu. Očitovanje je zaprimljeno pod brojem 711-U-892-P-342-17/18-07-2.

Na traženje Povjerenstva, Nogometni savez Bjelovarsko-bilogorske županije dostavio je očitovanje od 15. veljače 2018.g. u kojem se navodi kako Željko Rijetković u Nogometnom savezu Bjelovarsko-bilogorske županije vrši dužnost delegata na županijskim nogometnim ligama Bjelovarsko-bilogorske županije i član je Komisije za pregled uvjeta na terenima. Za navedene poslove Željku Rijetkoviću nije isplaćivana naknada. Očitovanje je zaprimljeno pod brojem 711-U-3561-P-342-17/18-09-2.

Nadalje, Povjerenstvo je u vezi predmetnih okolnosti zatražilo očitovanje Grada Garešnice koje je dostavljeno 15. siječnja 2019.g. U očitovanju, KLASA: 960-03/19-01/04 od 3. siječnja 2019.g. navodi se kako Grad Garešnica nije financirao NK Garić, niti je dužnosnik Željko Rijetković, kao zamjenik gradonačelnika bio ovlašten poduzimati niti je poduzimao bilo kakve radnje u postupku financiranja navedenog subjekta. Isto se navodi i za financiranje Saveza Bjelovarsko-bilogorske županije. U odnosu na sportsku zajednicu Grada Garešnice u očitovanju se navodi kako se ista financira temeljem Zakona o sportu, sukladno donesenom Programu javnih potreba u sportu Grada Garešnice i Ugovoru o dodjeli financijskih sredstava namijenjenih financiranju javnih potreba u sportu. Dužnosnik Željko Rijetković, kao zamjenik gradonačelnika nije bio ovlašten poduzimati bilo kakve radnje u postupku financiranja navedenog subjekta.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Slijedom navedenog, Povjerenstvo je uvidom u pribavljenu dokumentaciju utvrdilo kako je dužnosnik Željko Rijetković istovremeno uz obnašanje dužnosti zamjenika gradonačelnika Grada Garešnice obavljao i poslove člana uprave trgovačkog društva MINI-PAK d.o.o. te da je nakon stupanja na javnu dužnost propustio prenijeti upravljačka prava na temelju udjela u kapitalu navedenog trgovačkog društva na drugu osobu (povjerenika). Navedene okolnosti ukazuju na moguću povredu članka 14. stavka 1. i članka 16. stavka 1. ZSSI-a te je Povjerenstvo odlučilo kao što je navedeno u točkama I. i II. izreke ovog akta.

U odnosu na navode u prijavi, Povjerenstvo je pribavom dokumentacije i podataka utvrdilo kako je dužnosnik član tri sportske udruge u kojima u jednoj obavlja upravljačku funkciju. Člankom 14. stavkom 1. ZSSI-a propisano je kako dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. U sportskim udrugama u kojima je aktivan dužnosnik nije primao naknade. Sukladno očitovanju Grada Garešnice, dužnosnik Željko Rijetković nije sudjelovao u postupku financiranja predmetnih udruga. Slijedom navedenog, predmetne okolnosti koje se u prijavi navode u vezi udruga ne upućuju na moguću povredu odredbi ZSSI-a te je odlučeno kao u točki III. izreke ove Odluke.

Poziva se dužnosnik Željko Rijetković da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl.iur.

Dostaviti:

1. Dužnosnik Željko Rijetković, elektroničkom dostavom
2. Objava na internetskoj stranici Povjerenstva
3. Pismohrana